### NN 112/2023 (28.9.2023.), Statut stranke Hrvatskih suverenista

Hrvatski suverenisti

1593

Na temelju članka 10. Zakona o političkim strankama osnivački Sabor političke stranke Hrvatski suverenisti na svojoj sjednici održanoj 2. listopada 2021. godine donio je

STATUT

STRANKE HRVATSKIH SUVERENISTA

Članak 1.

Svrha osnivanja

Hrvatski suverenisti politička su stranka osnovana radi promicanja i ostvarivanja ciljeva naznačenih u svojem programu.

Hrvatski suverenisti će osnovnu svrhu osnivanja i djelovanja ostvarivati isticanjem kandidata radi izbornog natjecanja, poticanjem i pružanjem pomoći pri zajedničkim nastupima na izborima onim skupinama i pojedincima koji promiču ciljeve, te štite vrjednote i vrijednosti istaknute u programu stranke.

Članak 2.

Naziv

Naziv stranke glasi »Hrvatski suverenisti«.

Sjedište stranke je u Zagrebu. O svakoj promjeni sjedišta odlučuje Sabor ili predsjedništvo stranke u vremenu između dvaju zasjedanja Sabora.

Članak 3.

Područje i pravni okvir djelovanja

Hrvatski suverenisti se osnivaju i upisuju u Registar kao politička stranka koja djeluje u Republici Hrvatskoj.

Hrvatski suverenisti u inozemstvu djeluju u skladu s pravnim poretkom dotične države.

Hrvatski suverenisti su pravna osoba koja za svoje obveze odgovara cjelokupnom svojom imovinom.

Članak 4.

Znak i pečat

Znak Hrvatskih suverenista čine riječi »Hrvatski suverenisti« pri čemu je riječ »Hrvatski« crvene boje, a riječ »suverenisti« plave boje. Navedene dvije riječi nalaze se jedna ispod druge. Ispred navedenih riječi nalazi se stilizirano slovo »H« koje se sastoji od pet crvenih kvadratića koji čine slovo »H« na način da se središnji crveni kvadratić u svakom kutu dijagonalno dotiče u jednoj točki sa svakim od četiri preostala kvadratića.

Pečat Hrvatskih suverenista pravokutnog je oblika dimenzija 10 x 55 mm. U pečatu je stilizirano slovo »H« iz znaka stranke, te tekst »Hrvatski suverenisti«.

Članak 5.

Predstavljanje i zastupanje

Hrvatske suvereniste predstavlja i zastupa predsjednik stranke.

U slučaju njegove nenazočnosti ili izvanredne spriječenosti, Hrvatske suvereniste predstavlja i zastupa supredsjednik Hrvatskih suverenista.

U slučaju nenazočnosti ili spriječenosti predsjednika i supredsjednika, Hrvatske suvereniste predstavlja i zastupa član Predsjedništva Hrvatskih suverenista kojeg je odredilo Predsjedništvo.

Članak 6.

Suradnja s drugim političkim strankama, udrugama i građanskim inicijativama

Hrvatski suverenisti surađuju s ostalim političkim strankama, udrugama, građanskim inicijativama i nestranačkim pojedincima u domovini i inozemstvu koji su istoga svjetonazora i sustava vrjednota.

Hrvatski suverenisti mogu sudjelovati u osnivanju zajedničkih tijela u svrhu suradnje sa skupinama i pojedincima iz stavka 1. ovoga članka o čemu odlučuje Predsjedništvo.

Članak 7.

Članstvo

U članstvo Hrvatskih suverenista može se učlaniti svaka punoljetna i poslovno sposobna osoba koja ima državljanstvo Republike Hrvatske i prihvaća Program i odredbe Statuta Hrvatskih suverenista.

O primanju novih članova, evidenciji i brisanju iz članstva Hrvatskih suverenista odlučuje Predsjedništvo.

Članstvo u Hrvatskim suverenistima prestaje:

– istupanjem iz Hrvatskih suverenista (pisanim putem, povratom članske iskaznice ili javnim objavljivanjem o istupanju);

– radom u udrugama, udruženjima, organizacijama i tijelima čiji su ciljevi i način djelovanja suprotni Statutu i Programu Hrvatskih suverenista;

– donošenjem odluke o isključenju;

– smrću;

– danom pravomoćnosti sudske odluke o oduzimanju poslovne sposobnosti.

Članak 8.

Prava i dužnosti članova

Članovi Hrvatskih suverenista imaju pravo:

– birati i biti birani te sudjelovati u radu tijela stranke;

– davati prijedloge, poticaje i mišljenja o radu tijela stranke;

– biti obaviješteni o svim djelatnostima, usvojenim gledištima i odlukama Hrvatskih suverenista.

Članovi Hrvatskih suverenista dužni su:

– promicati Program i držati se Programa;

– pridržavati se odredaba Statuta;

– provoditi odluke tijela Hrvatskih suverenista;

– čuvati ugled Hrvatskih suverenista;

– plaćati članarinu.

Članak 9.

Tijela

Središnja upravna tijela Hrvatskih suverenista jesu:

1. Sabor stranke

2. Predsjedništvo

3. Glavni odbor Hrvatskih suverenista

4. Nadzorni odbor

5. Sud časti.

Ustrojstveni oblici Hrvatskih suverenista jesu:

1. Podružnice – osnivaju se za županije, Grad Zagreb i hrvatsku dijasporu

2. Organizacije – osnivaju se za općine, gradove, svaku gradsku četvrt grada Zagreba i svaku pojedinu državu u inozemstvu.

Ustrojstvene oblike osnivaju članovi pojedinog teritorijalnog ustroja uz odobrenje Predsjedništva.

Ustrojstveni oblici, njihovo ustrojstvo i način odlučivanja, te ostala pitanja uredit će se Pravilnikom o ustrojstvenim oblicima Hrvatskih suverenista koji donosi Predsjedništvo.

Članak 10.

Sabor

Sabor je najviše tijelo Hrvatskih suverenista, a čine ga:

– svi članovi Predsjedništva;

– svi članovi Glavnog odbora Hrvatskih suverenista;

– svi članovi Nadzornog odbora

– svi članovi Suda časti

– izaslanici ustrojstvenih oblika prema kriterijima koje donosi Predsjedništvo.

Sabor se redovno saziva najmanje svake četvrte godine, a saziva ga predsjednik Hrvatskih suverenista odnosno osoba koja ga zamjenjuje na temelju odluke Predsjedništva.

Dvije trećine članova Predsjedništva ili Glavnog odbora Hrvatskih suverenista ovlašteni su predsjedniku Hrvatskih suverenista uputiti zahtjev za sazivanje redovne ili izvanredne sjednice Sabora.

Ako predsjednik Hrvatskih suverenista odnosno osoba koja ga zamjenjuje ne sazove sjednicu Sabora u roku od 30 dana od dana zaprimanja zahtjeva za sazivanje sjednice Sabora, predlagatelji su ovlašteni sami sazvati sjednicu Sabora.

Način izbora izaslanika ustrojstvenih oblika u Sabor Hrvatskih suverenista donosi Predsjedništvo.

Članak 11.

Odlučivanje Sabora

Odluke Sabora pravovaljane su ako je zasjedanju nazočilo više od polovice ukupnog broja članova Sabora, (u daljnjem tekstu: sabornici) ili ako 30 (trideset) minuta nakon zakazanog početka zasjedanja Sabora bude nazočna trećina ukupnog broja sabornika.

Sabor odlučuje većinom glasova nazočnih sabornika.

Članak 12.

Ovlasti Sabora

Sabor Hrvatskih suverenista:

– donosi i mijenja Program, Statut, Poslovnik o radu Sabora te druge odluke u skladu s ovim Statutom;

– bira i razrješuje predsjednika, supredsjednika i osam članova Predsjedništva;

– bira i razrješuje Nadzorni odbor;

– raspravlja i prihvaća izvješće o radu predsjednika;

– donosi zaključke, deklaracije ili rezolucije o svim bitnim pitanjima koja se tiču rada Hrvatskih suverenista, te društvenih, političkih, socijalnih i gospodarskih prilika u Republici Hrvatskoj;

– donosi odluke o promjeni sjedišta Hrvatskih suverenista;

– donosi odluku o prestanku rada;

– donosi odluku o udruživanju s drugom političkom strankom.

Članak 13.

Glavni odbor

Rad Glavnog odbora Hrvatskih suverenista uređuje se njegovim poslovnikom.

Glavni odbor čine:

– članovi Predsjedništva

– predsjednici ili povjerenici podružnica

– zastupnici u Hrvatskom saboru i Europskom parlamentu iz redova Hrvatskih suverenista

– članovi Vlade RH iz redova Hrvatskih suverenista

– župani i dožupani, gradonačelnici i zamjenici gradonačelnika, te načelnici iz redova Hrvatskih suverenista

– vijećnici u Skupštini županije i vijećnici gradskih vijeća s više od 10.000 stanovnika iz redova Hrvatskih suverenista.

– predsjednici općinskih vijeća iz redova Hrvatskih suverenista.

Članak 14.

Ovlasti Glavnog odbora

Glavni odbor Hrvatskih suverenista:

– provodi i odgovoran je za provođenje odluka Sabora Hrvatskih suverenista;

– na prijedlog Predsjedništva raspravlja i donosi strateške i provedbene odluke i programe o gospodarskim i socijalnim pitanjima, odluke o zaštiti nacionalnih interesa te raspravlja o svim drugim političkim pitanjima u skladu s Programom i Statutom Hrvatskih suverenista;

– donosi naputke za rad Predsjedništva;

– raspravlja o svim političkim, ekonomskim, socijalnim i ostalim pitanjima vezanim uz djelatnost Hrvatskih suverenista, te o tome zauzima stavove, donosi odluke, utvrđuje smjernice i stajališta;

– donosi Poslovnik o svojem radu;

– bira i razrješava predsjednika te dva dopredsjednika Glavnog odbora na prijedlog Predsjedništva;

– bira i razrješava predsjednika te dva člana Suda časti Hrvatskih suverenista i donosi pravilnik o njegovom radu.

Članak 15.

Odlučivanje Glavnog odbora

Glavni odbor Hrvatskih suverenista odlučuje glasovima nazočnih članova Glavnog odbora tako da za odluku glasuje većina ukupnog broja članova Glavnog odbora.

Glavni odbor saziva predsjednik Glavnog odbora i predsjedava sjednicama Glavnog odbora kako je utvrđeno poslovnikom Glavnog odbora.

Predsjednik Glavnog odbora dužan je sazvati sjednicu Glavnog odbora ako to zatraži polovica članova Glavnog odbora ili Predsjedništvo Hrvatskih suverenista u roku od trideset dana.

Članak 16.

Predsjedništvo

Rad Predsjedništva uređuje se njegovim poslovnikom.

Predsjedništvo Hrvatskih suverenista najviše je tijelo Hrvatskih suverenista između dvaju zasjedanja Sabora.

Predsjedništvo Hrvatskih suverenista središnje je upravno i izvršno stranačko tijelo koje provodi odluke i zaključke Sabora i Glavnog odbora te samostalno rješava sve bitne tekuće političke i organizacijske poslove Stranke.

Predsjedništvo Hrvatskih suverenista čine predsjednik, supredsjednik, osam članova Predsjedništva i do tri dodatna člana Predsjedništva koje Predsjedništvo može, na prijedlog predsjednika i supredsjednika, kooptirati u svoj sastav dvotrećinskom većinom.

Predsjedništvo može jednog člana Predsjedništva imenovati počasnim predsjednikom stranke. Ovlasti počasnog predsjednika istovjetne su članu Predsjedništva.

Članak 17.

Ovlasti Predsjedništva

Predsjedništvo Hrvatskih suverenista:

– provodi odluke Sabora

– osniva radna tijela i druge organizacijske oblike za funkcionalno djelovanje Hrvatskih suverenista;

– donosi poslovnik o svom radu;

– donosi Poslovnik o radu Mladih suverenista

– brine se o novčanim sredstvima potrebnim za djelovanje Hrvatskih suverenista;

– donosi predizbornu i izbornu strategiju Hrvatskih suverenista;

– donosi odluku o konstituiranju Glavnog odbora

– ima pravo sazvati sjednicu svakog ustrojstvenog oblika Hrvatskih suverenista;

– vodi brigu o radu ustrojstvenih oblika Hrvatskih suverenista;

– odlučuje o konačnom izgledu svih izbornih kandidacijskih lista Hrvatskih suverenista;

– donosi odluke o promjeni adrese sjedišta Hrvatskih suverenista

– donosi opće akte o načinu rada ustrojstvenih oblika Hrvatskih suverenista;

– ima pravo raspustiti ustrojstvene oblike Hrvatskih suverenista i imenovati privremenog povjerenika;

– odlučuje o svim pitanjima koja odredbama ovog Statuta nisu stavljena u izričiti djelokrug nekog drugog tijela Hrvatskih suverenista;

– imenuje povjerenike za županije, gradove i općine u kojima nisu osnovani ustrojstveni oblici;

– usvaja financijski plan i Program rada;

– odlučuje u drugom stupnju o žalbama uloženim na prvostupanjske odluke Suda časti Hrvatskih suverenista.

Članak 18.

Odlučivanje Predsjedništva

Predsjedništvo odlučuje glasovima nazočnih članova Predsjedništva tako da za odluku glasuje većina svih članova Predsjedništva.

Odluke Predsjedništva su pravovaljane, ako je na sjednici nazočna natpolovična većina članova Predsjedništva.

Sjednicu Predsjedništva saziva i vodi predsjednik, a u njegovoj izočnosti i/ili spriječenosti, supredsjednik.

Dvije trećine članova Predsjedništva ovlaštena je podnijeti zahtjev predsjedniku da sazove sjednicu Predsjedništva u roku od sedam dana od zaprimanja zahtjeva. Ako u navedenom roku predsjednik ne sazove sjednicu, dvije trećine članova Predsjedništva ovlaštena je sama sazvati sjednicu Predsjedništva.

Članak 19.

Ovlasti predsjednika

Predsjednik Hrvatskih suverenista, između ostalog:

– predstavlja i zastupa Hrvatske suvereniste i odgovara za njihov rad;

– predlaže odluku o imenovanju povjerenika;

– potpisuje akte Sabora i Predsjedništva;

– na temelju odluke Predsjedništva saziva Sabor Hrvatskih suverenista;

– ima pravo i dužnost provoditi sve mjere da bi u provedbi stranačke politike osigurao suradnju i odgovornost svih tijela i dužnosnika stranke;

– na temelju odluke Predsjedništva potpisuje koalicijske sporazume na nacionalnoj razini

– na temeljem odluke Predsjedništva potpisuje izborne liste za izbor zastupnika u Hrvatski sabor i Europski parlament.

Članak 20.

Tajništvo

Tajništvo Hrvatskih suverenista je izvršno i stručno-operativno tijelo Glavnog odbora, Predsjedništva i predsjednika Hrvatskih suverenista.

Rad Tajništva uređuje se njegovim poslovnikom koji donosi Predsjedništvo.

Glavni tajnik rukovodi radom Tajništva te obavlja poslove administrativne, stručne naravi, sukladno odlukama Predsjedništva i Glavnog odbora.

Organizacijski tajnik koordinira aktivnosti Hrvatskih suverenista, daje potporu organizacijskim oblicima rada na terenu te uspostavlja pravne i materijalne pretpostavke za osnivanje organizacija na terenu.

Glavnog tajnika i organizacijskog tajnika bira Predsjedništvo Hrvatskih suverenista na prijedlog predsjednika, na razdoblje od četiri godine.

Članak 21.

Nadzorni odbor

Rad Nadzornog odbora Hrvatskih suverenista uređuje se njegovim poslovnikom.

Nadzorni odbor Hrvatskih suverenista ima tri člana.

Članovi Nadzornoga odbora Hrvatskih suverenista ne mogu biti članovi ni jednoga drugoga središnjeg tijela Hrvatskih suverenista.

Članove Nadzornog odbora bira Sabor, a predsjednika članovi Nadzornog odbora između sebe. Između dvaju zasjedanja Sabora članove Nadzornog odbora može imenovati Predsjedništvo u slučaju da mjesto u Nadzornom odboru ostane upražnjeno.

Članak 22.

Poslovi i odlučivanje Nadzornog odbora

Nadzorni odbor obavlja ove poslove:

– prati redovno financijsko poslovanje Hrvatskih suverenista obavljajući pregled poslovnih knjiga;

– prati izvanjske financijske uvjete i stanje u svezi s djelovanjem Hrvatskih suverenista;

– nadzire provedbu Statuta i ostalih akata Hrvatskih suverenista.

Nadzorni odbor Hrvatskih suverenista obavlja svoje zadaće sukladno važećim zakonskim propisima, Statutu i aktima Hrvatskih suverenista.

Nadzorni odbor odlučuje većinom glasova članova od ukupnog broja članova Nadzornog odbora.

Sjednice Nadzornog odbora saziva i vodi predsjednik Nadzornog odbora, a u njegovoj izočnosti i/ili spriječenosti, dobno najstariji član Nadzornog odbora.

Članak 23.

Sud časti

Rad Suda časti Hrvatskih suverenista uređuje se njegovim poslovnikom.

Sud časti Hrvatskih suverenista ima tri člana.

Članovi Suda časti Hrvatskih suverenista ne mogu biti članovi ni jednoga drugoga središnjeg tijela Hrvatskih suverenista.

Predsjednika te dva člana Suda časti Hrvatskih suverenista bira Glavni odbor Hrvatskih suverenista. U slučaju da mjesto člana Suda časti ostane upražnjeno Glavni odbor Hrvatskih suverenista može imenovati novog člana.

Članak 24.

Poslovi i odlučivanje Suda časti

Sud časti obavlja ove poslove:

– na zahtjev Predsjedništva, Glavnog odbora, podružnica i organizacija vodi postupak utvrđivanja stranačke odgovornosti protiv člana Hrvatskih suverenista;

– donosi prvostupanjsku odluku o isključenju člana Hrvatskih suverenista

– odlučuje u prvostupanjskom postupku utvrđivanja stranačke odgovornosti prema članu središnjih tijela stranke, a po eventualnoj žalbi konačnu odluku donosi Glavni odbor.

Sud časti Hrvatskih suverenista dužan je u roku od trideset (30) dana donijeti odluku o pojedinom predmetu.

Sud časti Hrvatskih suverenista može donositi odluke ako je nazočna natpolovična većina članova i to natpolovičnom većinom glasova nazočnih članova.

Članak 25.

Trajanje mandata

Mandat svih tijela Hrvatskih suverenista i njegovih članova traje četiri godine.

Članak 26.

Mladi suverenisti

Mladi suverenisti pomladak je Hrvatskih suverenista koji okuplja članove Hrvatskih suverenista od 18 do 30 godina starosti radi profiliranja i izgradnje stranački opredijeljenih mladih ljudi te dodatnog određivanja mladoga dijela članstva Hrvatskih suverenista u odnosu na politike Hrvatskih suverenista.

Mladi suverenisti zastupaju interese mladih ljudi u Hrvatskim suverenistima, na temelju Poslovnika rada Mladih suverenista.

Poslovnik rada Mladih suverenista donosi Predsjedništvo.

Članak 27.

Organizacija

Tijela organizacije jesu:

– Skupština

– Odbor, čine ga 3 – 11 članova Skupštine (ovisno o veličini ogranka) koje bira i razrješuje Skupština.

Skupština na sjednici imenuje i razrješava Odbor organizacije i predsjednika organizacije.

Sjednicu Odbora saziva predsjednik Odbora ili najmanje jedna trećina članova Odbora.

Odbor osniva tijela i radne skupine u cilju učinkovitijeg rada ogranka.

Rad tijela organizacije kao i način izbora uređuje se Pravilnikom koji donosi Predsjedništvo Hrvatskih suverenista.

Članak 28.

Podružnica

Podružnicu čini Odbor sastavljen od dva predstavnika svake osnovane organizacije u toj županiji ili gradu Zagrebu.

Odbor podružnice između svojih članova bira i razrješuje predsjednika i zamjenika predsjednika podružnice. Član Odbora podružnice koji je izabran za predsjednika podružnice postaje članom Glavnog odbora Hrvatskih suverenista.

Sjednicu Odbora podružnice saziva predsjednik podružnice ili najmanje jedna trećina članova Odbora podružnice.

Rad Odbora podružnice kao i način izbora predsjednika i zamjenika predsjednika podružnice propisuje se pravilnikom koji donosi predsjedništvo Hrvatskih suverenista.

Članak 29.

Financiranje

Hrvatski suverenisti su pravna osoba koja radi ostvarivanja svojih političkih ciljeva, sredstva za svoje djelovanje stječe prihodima od članarina, dragovoljnih priloga i donacija, izdavačke djelatnosti, prodaje promidžbenog materijala, organizacije stranačkih manifestacija, državnog proračuna, proračuna jedinica lokalne i područne (regionalne) samouprave i ostalih zakonom dopuštenih izvora.

Članak 30.

Cjelovitost i tumačenje

Sva pitanja koja ovim Statutom nisu stavljena u nadležnost pojedinog tijela Hrvatskih suverenista stavljaju se u nadležnost Predsjedništva.

Svi akti i odluke Hrvatskih suverenista moraju biti u skladu s ovim Statutom.

Tumačenje ovog Statuta daje Sabor, a u vremenu u kojem Sabor ne zasjeda, tumačenje daje Predsjedništvo.

Članak 31.

Preinake i dopune Statuta

Prijedlog izmjena i dopuna Statuta mogu podnijeti sva tijela Hrvatskih suverenista.

Odluku o izmjenama i dopunama Statuta Hrvatskih suverenista donosi Sabor.

Članak 32.

Prestanak djelovanja

Osim u slučajevima predviđenim zakonom, Hrvatski suverenisti prestaju postojati i kada o tome donese odluku Sabor natpolovičnom većinom glasova od ukupnog broja sabornika.

Ako Sabor u odluci o prestanku djelovanja Hrvatskih suverenista ne odredi kome će pripasti imovina Hrvatskih suverenista, tada ona pripada Nacionalnoj i sveučilišnoj knjižnici u Zagrebu.

Članak 33.

Stupanje na snagu

Ovaj Statut stupa na snagu danom usvajanja na osnivačkom Saboru stranke.

Zagreb, 2. listopada 2021.

Predsjednik
 Hrvatskih suverenista
 Marijan Pavliček, v. r.